**Propozície**

**Letná stovka ĽMVv o.z.**

**Štvrtý ročník dlhodobej súťaže v diaľkovom plávaní 100 km počas letných mesiacov od 20. 6. do 22. 9. 2024 na otvorenej vode**

(organizátor ĽADOVÉ MEDVEDE Veľká voda o.z. si vyhradzuje právo naúpravu a upresnenie)

Miesto konania:

* Prioritne - areál malého jazera Nové Košariská, Dunajská Lužná
* Sekundárne – akýkoľvek iný areál s otvorenou vodou. Jazero, more, tajch.
* Plávanie v bazéne alebo v rieke sa nepočíta za otvorenú vodnú plochu, a teda sa nezapočítava do Letnej stovky.
* Účasť v súťaži je povolená na základe registrácie plavca na adrese [Letná stovka 2024 - ĽADOVÉ MEDVEDE Veľká voda (velkavoda.sk)](https://www.velkavoda.sk/letna-stovka-2024/)

Dátum  a čas konania:

* Začiatok plávania 20. 6. 2024 od 0:01
* Koniec plávania 22. 9. 2024 do 23:59

Kategórie:

* Ženy – jednotlivkyne, bez rozdelenia podľa veku.
* Muži – jednotlivci, bez rozdelenia podľa veku.

Podmienky účasti a bezpečnosť:

* Registrácia plavca na adrese [Letná stovka 2024 - ĽADOVÉ MEDVEDE Veľká voda (velkavoda.sk)](https://www.velkavoda.sk/letna-stovka-2024/)
* Po registrácii každý plavec obdrží svoj osobný PIN (do 24 hodín). Odplávaná vzdialenost sa zadáva denne, po zadaní mena, dátumu a osobného PIN. Ukladá sa len posledná hodnota v uvedenom dni. V prípade, že plavec bude plávať v jeden deň 2x, vzdialenosti si spočíta a zadá ich súčet.
* Plavec **zápisom potvrdzuje, že má dobrý zdravotný stav, je si vedomý náročnosti podujatia a zúčastňuje sa ho na vlastné riziko.**
* Plavec a jeho blízke osoby sa účasťou na podujatí vzdávajú práva požadovať od organizátora akékoľvek plnenie v prípade ujmy na zdraví alebo majetku.
* Plavci súhlasia s „buddy-systémom“, t.j. plávajú s niekým vo dvojici, alebo majú osobu na brehu alebo v blízkosti, ktorá na nich dohliada.
* Plavci sú povinní informovať blízku osobu, že sa zúčastňujú tejto súťaže a informovať ju aj o možných rizikách. V prípade, že plavec pláva sám, dá vždy blízkej osobe informáciu o čase plávania a predpokladanom návrate.

Povinná výbava účastníkov:

* Plavci majú povinné použitie bezpečnostného plaváku a počas nočného plávania svetelné signalizačné zariadenie na hlavách alebo na plaváku.

Trasa plávania:

* Ľubovoľná, preferuje sa plávanie popri brehu.

Plavecký režim a výbava:

* Ľubovoľný. Plavci si môžu zvoliť deň plávania, štýl, aj dĺžku odplávanej trate.
* Výbavu plavcov predstavujú plavky, plavecké okuliare, plavecká čiapka, GPS hodinky a plavecká bójka. Žiadna ďalšia výbava (**plutvy, packy**) nie sú povolené a ich použitie je dôvodom na diskvalifikáciu.
* Plavci si zaznamenávajú jednotlivé plavecké aktivity pomocou hodiniek s GPS alebo mobilných telefónov. Každý plavec, ktorý dosiahne 100 km v sezóne je povinný preukázať túto vzdialenosť záznamami z GPS.
* Každý plavec má povinnosť uchovávať záznamy o odplávanej vzdialenosti, preto si záznam z každej aktivity uchovajte do ukončenia a vyhlásenia výsledkov Letnej stovky 2024. Predloženie a kontrola záznamov bude povinná pre všetkých, ktorí métu 100 km splnia (prípadne prekročia).
* Kontrola bude námatková.
* Plavcom sa zakazuje plávať počas nepriaznivého počasia, vetra nad 30 km/h (listnaté kry sa začínajú hýbať, na stojatých vodách sa tvoria menšie vlnky so spenenými hrebeňmi), búrky.

Vyhradenie práva organizátora:

* Podujatie môže byť v čase jeho príprav zrušené, o čom budú plavci včas informovaní.
* Organizátor si vyhradzuje právo neprijať registráciu plavca v prípade porušenia týchto propozícií alebo nekorektného správania, ktoré znevažuje podujatie alebo vytvára nebezpečné situácie.
* Zakazuje sa požitie alkoholických nápojov zúčastneným plavcom počas športového výkonu. Organizátor si v prípade preukázania požitia alkoholických nápojov plavcom jednotlivcom vyhradzuje právo týchto z účasti vylúčiť (DSQ).

Občerstvenie a stravovanie počas konania podujatia:

* Plavci si zabezpečujú občerstvenie sami. Organizátor odporúča občerstvenie v Bufete Nad Jazerom alebo v Bufete Pláž.

Ocenenia a upomienkové predmety:

* Účastníci, ktorí odplávu 100 km budú odmenení pamätným tričkom s nápisom „Klub 100“.

Médiá a publicita:

* Organizátor si vyhradzuje výlučné právo poskytovať informácie pre médiá a verejnosť o konaní, priebehu a výsledku podujatia.

Vstup do areálu, kemping a parkovanie osobných automobilov:

* Parkovanie je umožnené na parkoviskách bufetu „Nad Jazerom“ a na parkovisku bufetu „Pláž“. Parkovanie môže byť spoplatnené.
* Kempingový priestor pre stavbu stanov je vyznačený pri bufete „Pláž“. Plavci sa môžu informovať o kempovaní v bufete „Pláž“.